**ՎԵՐԱՊԱՏՐԱՍՏՎՈՂ ՈՒՍՈՒՑՉԻ** **ՀԵՏԱԶՈՏԱԿԱՆ ԱՇԽԱՏԱՆՔ**

**Վերապատրաստող կազմակերպություն**-Մ.Նալբանդյան անվանՇիրակի պետական համալսարան

**Հետազոտող ուսուցիչ՝** Էմմա Հակոբյան

**Շիրակի մարզ, Հովունիի միջնակարգ դպրոց**

**Ղեկավար`**պատմական գիտությունների թեկնածու, դոցենտ Արշավիր Գասպարյան

**Առարկա -** պատմություն

**Թեմա-** Ուսուցման մեթոդները <<պատմություն>> առարկայի դասավանդման ժամանակ

**ԲՈՎԱՆԴԱԿՈՒԹՅՈՒՆ**

Ներածություն--------------------------------------------------------3-5

Պատմության դասավանդման մեթոդիկա----------------------6-8

Դասի արդյունավետության բարձրացման մեթոդներ-------8-15

Եզրակացություն-------------------------------------------------------16

Գրականության ցանկ-------------------------------------------------17

<<Աշխարհը բարելավելու համար հարկավոր է

շրջվել դեպի դրական կրթական մեթոդներ: Այն պահից

երբ բացահայտվեն առավել արդյունավետ մեթոդները,

կրթությունը կդառնա գրեթե միակ համապատասխան

բնագավառը, որը կարող է բարելավել կյանքը:>>

Բ.Ֆ.ՍՔԻՆԵՐ

# Ն Ե Ր Ա Ծ ՈՒ Թ Յ ՈՒ Ն

Դպրության 1600-ամյա պատմություն ունեցող Հայաստանում կրթությանը միշտ առանձնահատուկ նշանակություն է տրվել; Իր սկզբնավորման ժամանակներից հայ դպրոցը եղել է ժողովրդի քաղաքական ու ազգային գոյատևման պատվարը և առաջընթացի գրավականը; Հայաստանում կրթությունը ավանդաբար բարձր վարկանիշ է ունեցել; Այսօր էլ պետական ու ազգային խնդիր է համարվում կրթության համակարգի ապահովումը, միջազգային ասպարեզում նրա մրցունակության ապահովումը, դասավանդման նոր մեթոդների կիրառումը; Դասավանդման ընթացքում մեթոդների հնարների կիրառումը նպաստում է աշակերտների մոտ դասի յուրացմանը, նյութի կամ թեմայի ավելի մատչելի հասկանալուն ու ամրապնդում է գիտելիքները; Ուսուցման մեթոդները ուսուցչի և աշակերտի աշխատանքի այն ձևերն են, որոնք հնարավորություն են ընձեռնում խթանել գիտելիքների ձեռքբերումը, իմաստավորել դրանք, զարգացնել աշակերտի մոտ կարողություններ և հմտություններ, ձևավորել աշակերտների աշխարհայացքը, զարգացնելու նրանց ընդունակությունները: ՈՒսուցման ամեն մի մեթոդ ունի իր նպատակն ու բովանդակությունը և իրականացման միջոցները: Մեթոդները բաժանվում են բանավոր և գրավոր խմբի: ՈՒսուցման մեթոդները բազմազան են` կախված դասավանդվող առարկայից, դասի նպատակից ու բնույթից: Լ. Վիգոտսկին գրել է<Մեթոդը միաժամանակ նախադրյալ է և նյութ, գործիք և ուսուցման արդյունք > ։Ուսուցման ամենատարածված ձևերն ու ակտիվ մեթոդներն են պատմության դասին`

1. Պատմել /դասախոսություն/

2.Բացատրություն-վերլուծություն

3.Թեստային աշխատանք

4.Աշխատանք դասագրքով և լրացուցիչ գրքով / սկզբնաղբյուր/

5.Զրույց-Բանավեճ-Հիմնավորում

6.Համակարգիչով դասի անցկացում/պրեզենտացիա/ և նյութերի ցուցադրում

7.Դասի մոդելավորում կամ սխեմայի կազմում/ քարտեզագրում/

8.Գրավոր աշխատանք-համառոտագրում

9.Գործնական աշխատանքներ

10.Ինքնուրույն աշխատանքներ

11.Վարժություններ/ աղյուսակներ, Վենի դիագրամմա, Տ-աձև աղյուսակ և այլն/

12.Խմբային աշխատանք

13.Ցուցադրում-իլյուստրատիվ մեթոդ

14., Դերային խաղ,

15.Դասի կրկնություն

Պատմության դասավանդման ընթացքում մեթոդական ինչպիսի միջոցներ էլ կիրառվի կարևոր է ուսուցչի բանավոր խոսքը շեշտադրությունը , ներկայացման ձևը; Պատմության դասաժամերի ընթացքում պետք է աշակերտի մոտ ձևավորվի հայրենասիրություն, ազգային դաստիարակություն, պատմության համամարդկային հարցերի վերաբերյալ պատկերացումներ, հիմնախնդիրների վերաբերյալ վերհանում և վերլուծություն: Հայոց պատմություն առարկան տալիս է հայեցի մտածելու կարողություն, դաստիարակում է հայրենաիրությամբ: ՈՒսուցման ձևերն ու մեթոդները ի վերջո հանգում է երեխայի ուժերի ու հետաքրքրությունների զարգացման հարցին:/Ջոն Դյու/: Մեթոդիկայի հիմնական խնդիրը սովորեցնելն է, կոնկրետացնում է ուսուցչի աշխատանքը ըստ դասարանների և դասերի: Պատմական նյութի բովանդակությունից ելնելով` հաշվի առնելով սովորողների ճանաչողական կարողությունները, ուսուցիչը ընտրում է դասավանդման ձևեր ու մեթոդներ, հնարներ դասի արդյունավետությունը բարձրացնելու, գիտելիքների հաղորդման ու աշակերտների հեշտ յուրացման համար:

***Պատմության դասավանդման մեթոդիկայի ծագումն ու զարգացումը***

“Metadas” — հետազոտության ուղի, իմացության միջոց: Մեթոդիկան պետք է հասկանալ որպես կոնկրետ խնդիրների լուծման միջոց:

Պատմության դասավանդման մեթոդիկան որպես պատմական գիտելիքների դասավանդման ու դաստիարակման միջոց, մարդկությանը հայտնի է եղել դեռևս վաղ անցյալից, երբ միջցեղային կռիվների ընթացքում ցեղային ավագանին երիտասարդ ցեղերի ոգին բարձր պահելու նպատակով նրանց դաստիարակում էր պատերազմներում սխրանքներ գործած, հերոսացած ցեղակիցների օրինակով: Հետագայում, երբ ձևավորվեցին պետությունները և հանդես եկան դասակարգերը ունևոր վերնախավի ներկայացուցիչները տնտեսական, քաղաքական, գաղափարական առումով իրենց դիրքերը և դասային արտոնությունները ամրապնդելու նպատակով` պատմական հիմնավորումների կարիք զգացին: Պատմությունը աստիճանաբար մուտք գործեց դպրոց, պատմության դասավանդման մեթոդիկան գիտական մեկնաբանության կարիք ունեցավ: Մեթոդիկան, որպես գիտություն, անցել է զարգացման բարդ ճանապարհ: Առաջավոր Ասիայի երկրներում` Չինաստանում, Հռոմում պատմության դասավանդման մեթոդիկան իր ուրույն տեղն ուներ դպրոցական ուսուցման համակարգում, որտեղ սկզբնավորվել են դասավանդման մի շարք մեթոդներ:

Հայաստանում պատմության դասավանդման մեթոդիկայի վերաբերյալ մեզ են հասել տեղեկություններ Օղյումպ քրմից և հույն պատմիչներից, որոնք նշում են, որ Հայաստանի մեհենական դպրոցներում հունական դպրոցի նման դասավանդում էին տարբեր մեթոդներով: Քրիստոնեության ընդունումից հետո հեթանոսական սրբավայրերի, հայոց գրի ու գրականության հետ ոչնչացվեց հայ պատմամեթոդական մտքի վերաբերյալ ստեղծված ժառանգությունը: Մաշտոցի կողմից հայոց գրերի ստեղծումից հետո հայ պատմագիտական միտքը թեև թռիչքային զարգացում ունեցավ, սակայն մեթոդական մտքի վերաբերյալ տեղեկությունները շատ աղոտ են: Խոսելով իր ուսուցչի մասին` Կորյունը գրում է. «Ճշմարիտ ուսուցիչները իսկապես սովոր են իրենց առաքինությունները աշակերտների համար օրինակ դարձնելու»:

Ավատատիրական հասարակական հարաբերությունների ժամանակ պատմության հարցերի շարադրանքը, նրանց մեկնությունը և ուսուցումը կատարվում

էր նախախնամության գոյությամբ` որպես Աստծո կողմից նախատեսված գործունեություն: Միջնադարյան հեղինակները նկատում էին միայն նրանց արտաքին կապերը, իսկ պատմության շարժիչ ուժը համարում խոշոր անհատներին:

Քաղաքացիական պատմության իմացությունը ըստ Ն.Չեռնիշենսկու մեծ հեռանկարներ էր բացում: Այս գաղափարների ազդեցությամբ ΧІΧ դարի 2-րդ կեսին և ΧΧ դարի սկզբի դասավանդման մեթոդների կողքին ի հայտ եկան նոր մեթոդներ: Մշակվեցին ռեալ լաբորատոր, շարադրողական էքսկուրսիոն մեթոդները: ՀՀ հռչակումից հետո Արամ Մանուկյանի գլխավորությամբ ստեղծվեց ՀՀ Լուսավորության նախարարությունը, բացվեց Երևանի համալսարանը, կրթությունը դարձավ երկաստիճան, Երևան հրավիրվեցին մի շարք պատմաբաններ, մանկավարժներ, փորձ արվեց փոփոխություն կատարել դպրոցում պատմության դասավանդման զարգացման վերաբերյալ:

Պատմությունը մարդու ձևավորման և կայացման խնդիր է լուծում: Պատմության դասավանդումը գտնվում է պատմության ուշադրության կենտրոնում: Կարևոր է, թե ինչպես է դասավանդվում պատմությունը: Օրինակ` ԽՍՀՄ-ի շրջանում պատմությունը սուբյեկտիվացված էր և դոգմացված: Պատմության դասավանդման մեթոդի մասին առարկան ամբողջ գործընթացի` ուսուցման և դաստիարակման ուսումնասիրումն է: Այսինքն, այս առարկան ներառում է ուսուցման նպատակը, բովանդակությունը, և՛ ուսուցիչների, և՛ աշակերտների ողջ գործունեությունը, նաև արդյունքները:

**Պատմության դասավանդման մեթոդիկան** որպես մանկավարժական գիտության բախկացուցիչ մաս ուսումնասիրում է`

* *պատմական գիտելիքների փոխանցման և յուրացման գործընթացը,*
* *նրա օրինաչապությունները և դրանց արդյունավետության բարձրացման միջոցները,*
* *անձի դաստիարակման և զարգացման ուղիները:*

Հետևապես ուսումնասիրման առարկա հանդիսանում է ամբողջ գործընթացը: Այն կազմված է մի քանի բաղկացուցիչներից՝ ուսուցման նպատակ, բովանդակություն, ուսուցչի և աշակերտների գործունեությունը և դրա արդյունքները:

***ԴԱՍԻ ԱՐԴՈՒՆԱՎԵՏՈՒԹՅԱՆ ԲԱՐՁՐԱՑՄԱՆ ՄԵԹՈԴՆԵՐ***

1/. Պատմությամ նկատմամբ աշակերտների ճանաչողական հետաքրքրությունները զարգացնելու համար կարևոր նշանակւթյուն ունի ուսուցչի աշխատանքը սկզբնաղբյուրների հետ: Բացի բուն դասագրքային դասից ուսուցիչը կարող է հանձնարարել նաև ընթերցել հատվածներ պատմական այս կամ այն սկզբնաղբյուրից: Սկզբնաղբյուրներ են համարվում պատմական նամակները, լուսանկարները, թերթային կամ գիտական հոդվածները, պատմական փաստաթղթերը: Դպրոցական դասագրքում ևս կան հատվածներ սկզբնաղբյուրներից, պատմիչների աշխատություններից: օրինակ`<Վահանանց պատերազմը> դասը անցնելիս նպատակահարմար է օգտագործել Ղազար Փարպեցու սկզբնաղբյուրները, կամ Մ. Խորենացու Ձիրավի ճակատամարտի մասին նյութը Պապ թագավոր դասը ուսուցանելիս /7-րդ դասարան/ և այլն: Սկզբնաղբյուրների հետ աշխատանքը կարևոր միջոց է ուսումնական գործընթացը ավելի արդյունավետ ու հետաքրքիր դարձնելու տեսանկյունից, ուղղակիորեն առնչվել պատմական այս կամ այն նյութին: Սկզբնաղբյուրները կարող են ծառայել, որպես դասագիրքը լրացնող միջոցներ: Դրանք զարգացնում են ինքնուրույն հետազոտական աշխատանք կատարելու հմտություն, ձևավորում աշակերտի մոտ կարծիք-բանավեճ: Շատ հաճախ դասագրքերը մատուցում են պատրաստի գիտելիք:Սկզբնաղբյուրների հետ աշխատանքը կարևոր միջոց է դասագրքերին այլընտրանք ունենալու, դրանց լրացնելու իմաստով:

2./ Պատմության դասաժամին նպատակահարմար է կատարել նաև խմբային աշխատանք ելնելով թեմայից ու պատմական դեպքերից: Դասարանը բաժանել 4- հոգանոց տարասեռ խմբերի ու յուրաքանչյուր խմբի բաժանել թերթիկներ, որոնց վրա գրված են հարցեր ելնելով ուսումնասիրվող պատմական դեպքերից: Յուրաքանչյուր խմբից մեկը ներկայացնում է պատասխանը, վերջում կատարվում է վերլուծությունամփոփում: Անհրաժեշտ է խմբային աշխատանքի մեջ ներգրավել բոլորին և հարցումներ անել բոլոր աշակերտներին: Նոր դասի հաղորդումը նույնպես կարելի է կատարել խմբային աշխատանքով կապելով անցածի հետ: Դասը բաժանել խմբերին ըստ պարագրաֆի ենթակետերի և հետո կատարել հարցումներ: Աշակերտները այսպես գրեթե լիովին սովորում են դասը դասարանում: Խմբային աշխատանքի ժամանակ ուսուցիչը ուղղորդում և ամրապնդում է սովորածը: Խմբային աշխատանքի ընթացքում սովորողներն առիթ են ունենում որոշումներ կայացնել, պատմական հիմնախնդիրներ վերլուծել, կարծիք արտահայտել, բանակցություններ վարել այլ խմբերի հետ:

3/ Խմբերի հետ պատմական նյութից ելնելով հնարավոր է կազմակերպել դերային խաղ: Դերային խաղի համար ցանկալի է ընտրել հետաքրքիր և տարբեր տեսակետներ ունեցող թեմաներ, մասնակիցները կարող են ներկայացնել պատմական որևէ տարբեր տեսակետներ ունեցող դերեր: օրինակ հայոց թագավորների, սպարապետների կերպարներ,պատմական որևէ ժամանակշրջան: Դերային խաղը կարելի է կազմակերպել փոքր խմբերով, հետո կատարել վերլուծություն քննարկում դասարանում: Թե` << Հայոց պատմության>> և թե` <Համաշխարհային պատմություն> դասավանդման ու ուսուցման մեթոդների մեջ մեծ դեր ունի ուսուցչի կենդանի, արտահայտիչ խոսքը, դասի մատուցման ձևը, որը արտահայտվում է տարբեր ձևերով պատմում, դասախոսություն, զրույց, պատմական փաստաթղթերի բարձրաձայն ընթերցում, արտասանություն: Վերը թվարկված այս ձևերը միավորվում են բանավոր ուսուցման մեթոդների խմբի մեջ:

ՀԱՄԱԿԱՐԳԻՉԻ ԿԻՐԱՌՈՒՄ

4./Պատմության դասաժամին կարևոր է նաև ուսոււցման դիդակտիկ մեթոդների կիրառումը, այն է համապատասխան նկարների ու քարտեզների օգտագործում, ինչպես նաև տեխնիկական միջոցներիայն է դիաֆիլմերի ու մագնիտոֆոնային ձայնագրությունների կիրառում և իհարկե ՀԱՄԱԿԱՐԳՉԱՅԻՆ տեխնիկայի օգտագործում, որը շատ արդյունավետ է և ունի լայն ու բազմաբովանդակ հնարավորություն: Համակարգիչով ցույց է տրվում և դասի վերաբերյալ նկարներ , և պատմության տարեթվեր, անգամ որևէ հատված պատմական այս կամ այն դեպքերից ու իրադարձություններից սլայդների ձևով:/ պրեզենտացիա/: Կարևոր է նաև համակարգիչով պատմության դասի վերաբերյալ որևէ ֆիլմի դիտումը:

ԹԵՍԹ 5./ Թեստ/ անգլերեն նշանակում է փորձարկում կամ ստուգում/, որը նախատեսված է չափորոշիչների համապատասխան սովորողների գիտելիքների, կարողությունների և հմտւթյունների չափման և արդյունքները մեկ կամ մի քանի հատուկ նպատակներով օգտագործելու համար: Սովորողների առաջադիմության ստուգման համար տրվում են թեստեր կիսամյակի վերջում, ուսումնական տարվա ավարտին կամ յուրաքանչյուր թեմայի ուսուցման վերջում`ստուգելու համար նյութի յուրացման մակարդակը և աստիճանը: Այդ թեստերը լինում են կիսամյակային ամփոփիչ, տարեվերջյան ամփոփիչ և ուսուցանվող/ձևավորող/ թեստեր: Պատմության դասի յուրացման ամրապնդման համար կարևոր է օգտագործել ուսուցչի կողմից կազմված կամ արդեն առկա թեստային առաջադրանքներ, որոնք ընդգրկում են պատմական կարևորագույն դեպքերն ու թվերը և քաղաքական գործիչների անունները, դասի թեմաներ և այլն:

6/. Դասագրքով աշխատելիս աշակերտը ոչ միայն պետք է կարողանա վերարտադրել կամ սերտել ուսուցվող թեման, այլև ցանկալի է որ նա համադրի դեպքերն ու փաստերը, ստեղծի կապ անցածի ու ներկայի հետ: Ուստի անհրաժեշտ է աշակերտներին հանձնարարել կազմել տրամաբանական սխեմա/ մոդուլ, դիագրամմա, աղյուսակ և այլն/ ու ինքնուրույն համառոտագրություն տետրում:

7.Շատ կարևոր է որ աշակերտները անպայման ունենան պատմության տերմինների, հասկացությունների տետր, որով ամրապնդվում է նոր դասի յուրացումը:

8.Շատ կարևոր է , որ ուսուցիչը դասարանին կամ աշակերտների որոշակի խմբի հանձնարարի կազմել ցուցապաստառներ /պլակատ/ պատմության որևէ թեմայի վերաբերյալ: Դա նպաստում է աշակերտների համագործակցային աշխատանքին, տալիս սովորողներին ինքնուրույն մտածելու, գիտելիքները խորացնելու հնարավորություն;

9.Անհրաժեշտ է նաև աշակերտներին հանձնարարել գրել ռեֆերատներ պատմության թեմաներով` օգտագործելով և գրքերը և նաև համակարգիչը: Օրինակ`<Հայրենական Մեծ պատերազմը> դասի շուրջ գրել ռեֆերատներ` <Մարշալ Բաղրամյան> կամ <Նելոսոն Ստեփանյան> և այլն: Դա տալիս է աշակերտներին ինքնուրույն աշխատելու, վերլուծելու, դասագրքից դուրս ավելի լայն գիտելիքներ ձեռք բերելու հնարավորություն: Թեստային առաջադրանքները, ինքնուրույն գրավոր աշխատանքները, գործնական աշխատանքը, վարժություն-սխեմաները միավորվում են ուսուցման գրավոր մեթոդների մեջ:

10. Բարձր դասարաններում պատմության ուսուցման համար կարելի է կիրառել պարապմունքներ սեմինարների ձևով` նախագծային մեթոդի օգնությամբ: Դա կապված կարող է լինել պատմության հիմնահարցերի հետ: Ուսուցիչը հայտնում է նախապես որոշված դասի թեման ինքնուրույն պատրաստվելու համար, ինչպես նաև տալիս է հիմնական հարցերն ու գրականությունը: Պարապմունքների ընթացքում քննարկվում է առաջադրված թեման ու հարցերը, լսում աշակերտների առանձին հաղորդումները, իսկ վերջում ուսուցիչը ընդհանուր եզրակացություններ ու բացատրություններ է անում թեմայի շուրջ: Լիովին հնարավոր է և նպատակահարմար է առավել պատրաստված և առարկայով հետաքրքրվող աշակերտներին տալ անհատական առաջադրանքներ: Թույլ աշակերտներին նույնպես կարելի է տալ անհատական առաջադրանքներ, բայց այն պետք է լինի ավելի պարզ ու թեթև ելնելով աշակերտի ընդունակություններից: Աշակերտների պատմողական և բանավոր խոսքի շարադրման համար կարևոր է նաև լրացուցիչ գրականություն և արտադասարանային ընթերցանություն կազմակերպելը: Պատմական որևէ ժամանակաշրջանի հետ կապված գեղարվեստական գրքերի ընթերցումը նպաստում է աշակերտների զարգացվածությանը, պատմական դեպքերի ավելի մատչելի ընկալմանը: Ուսուցիչը դրանով կիրառում է դասընթացի ընթացքում միջառարկայական կապերը գրականության հետ: Պատմության դասի ժամանակ քարտեզների օգտագործումը ոչ միայն միջառարկայական կապ է աշխարհագրության հետ, այլ նաև ավելի պատկերավոր է դառնում աշակերտներին պատմական վայրերը, քաղաքները ու ճակատամարտերը, դյուրացնում քարտեզի միջոցով աշակերտի պատկերացումները և հեշտացնում դասի ընկալումը:

11. Դասապրոցեսից դուրս ուսուցման ակտիվ մեթոդներ կարող են լինել մրցույթ-վիկտորինաները, միջոցառումները նվիրված պատմական որևէ թեմային կամ Հայաստանին, էքսկուրսիաները և արշավները Հայաստանի պատմական վայրերով:

12. Պատմական որոշ թեմաներ նպատակահարմար է անցնել միաժամանակ` կիրառելով բազմաթիվ մեթոդներ և օգտագործել միջառարկայական կապերը:

Արդի տեղեկատվական հասարակության պայմաններում ժամանակակից սերունդ կրթելու համար անհրաժեշտ է յուրացնել և ներդնել ուսուցման նորարարական տեխնոլոգիաներ, հատկապես դասի ժամանակ համակարգչային տեխնիկայի կիրառումը մեծապես նպաստում է դասի արդյունավետության բարձրացմանը, պատմական դեպքերի ու փաստերի ցուցադրումը համակարգիչով/ ֆիլմ, պրեզենտացիա-սլայդ/ ավելի հետաքրքիր է դարձնում դասը: Այն լինում է մատչելի անգամ դասարանում թույլ սովորող աշակերտների համար: Յուրաքանչյուր դաս ենթադրում է ստեղծագործական լուրջ աշխատանք, որի արդյունքում ուսուցիչը գտնում և մշակում է այն ձևերն ու հնարները, որոնք տանում են դեպի դասի նպատակների արդյունավետ իրականացում: Թերևս ամենակարևորը դասի նպատակը հստակ գիտակցելն է, չափորոշիչային պահանջներին համապատասխանեցնելը, ուղիների, մեթոդների ու հնարների ճիշտ ընտրելը, դասի մատուցումը և ժամանակի մեջ տեղավորվելը: Դասը կարելի է բաժանել հետևյալ փուլերի. խթանում, իմաստի ընկալում և կշռադատում / ԽԻԿ/:

***Դասի խթանման փուլի ակտիվ մեթոդներ են***

• Մտագրոհ

• Պրիզմա

• Հարցեր

• Համառոտ զրույց և այլն

Խթանման փուլի հիմնական նպատակներից են` ա/ Նախապատրաստել սովողներին նոր դասի ընկալմանը, դա կարելի է կատարել նախորդ դասի հարցման, ամփոփման միրոցով հատկապես երբ նոր դասը հնի շարունակությունն է; բ/ բացահայտել նոր նյութի վերաբերյալ սովորողների գիտելիքները; գ/Ակտիվացնել աշակերտներին` ներգրավելով նրանց քննարկվելիք նյութի մեջ; դ/ աշակերտների մոտ ձևավորել գիտելիքներ և հմտություններ ձեռք բերելու ձգտում; Դասի նախապատարաստական մասը պետք է սկսել կազմակերպչական հարցերի լուծումով, տնային աշխատանքների վերաբերյալ անհրաժեշտ պարզաբանումներով, նոր դասի թեման և նպատակը հաղորդելով;

***Դասի իմաստի ընկալման փուլի ժամանակ կիրառելի մեթոդներ կարող են լինել***

• Վենի դիագրամա

• Աղյուսակների կազմում/ Տ-աձև, Մ-աձև/

• Խճանկար

• Ապագայի անիվ

• Համառոտ դասախոսություն կամ պատմել

• Զրոււյց

• Խորանարդում և այլն

***Դասի կշռադատում փուլի ժամանակ նպատակահարմար է կիրառել հետևյալ մեթոդները.***

• Քառաբաժան աղյուսակ

• Գաղափարների քարտեզագրում

• Թեստեր

• Հարցեր ու պատասխաններ , ամփոփում և այլն:

Ցանկացած դաս-ուսուցում և մեթոդների կիրառում տալիս է սովորողներին գիտելիք: Գիտելիքների յուրացումը թույլ և ուժեղ սովորող աշակերտների մոտ կատարվում է տարբեր ձևով: Մանկավարժի խնդիրն է հաշվի առնել աշակերտների ընդունակությունները , կարողությունները: Այս տեսակետից հետաքրքիր է Բենջամին Բլումի առաջարկած ուսուցման դասակարգումը: Բլումը գտնում է, որ ուսուցման ընթացքում աշակերտը ոչ միայն ձեռք է բերում գիտելիքների հանրագումար և մտապահում, այլ նաև համեմատում է դրանք իր ունեցած գիտելիքների հետ: Նոր գիտելիքները դարձնում է կիրառական, գնում դեպի գիտելիքների խորացում ու վերլուծություն: Ուսուցման մեթոդը մանկավարժական գործունեության մի միջոց է, հնար հիմնական գործիք, որով իրականացվում է ուսուցչի և աշակերտի համագործակցությունը` ուղղված ուսումնառության նախանշված արդյունքին, գիտելիքների ձեռք բերմանը, կարողությունների ու հմտությունների զարգացմանը:

**Եզրակացություն**

1. **Մեթոդը սահմանվում է պետության կողմից, պայմանավորված հայրենասեր քաղաքացի դաստիարակելու խնդիրներով**

**2.** **Մեթոդը կիրառվում է ելնելով ինչպես առանձին մասերի և թեմաների, այնպես էլ աշակերտների տարիքային և անհատակնան**

**առանձնահատկություններից:**

**3. Մեթոդի նպատակն է աշակերտներին փոխանցել համակարգված գիտելիքներ Հայոց պատմության և համաշխարհային պատմական գործընթացների վերաբերյալ, հաղորդակից դարձնել հայրենական և համաշխարհային մշակութային նվաճումներին, հայրենասիրության և ազգային ինքնության դաստիարակումն ու ձևավորումը:**

**4.** **մեթոդը երկկողմանի գործընթաց է, որին մասնակցում է և’ ուսուցիչը, և’ աշակերտը: Այն հաջողվում է երկուսի համատեղ գործունեության արդյունավետ կազմակերպման դեպքում: Եթե կողմերից մեկը չի մասնակցում, ապա մեթոդը չի կայանում:**

**5.** **Մեթոդների կիրառումը տալիս է սովորողներին գիտելիք, ձեռք են բերում գիտելիքների հանրագումար;**

**ԳՐԱԿԱՆՈՒԹՅԱՆ ՑԱՆԿ**

1․Ղևոնդյան Հ. Պատմության դասավանդման մեթոդիկա. Երևան, 2001։

2․Պապոյան Հ. Պատմության դասավանդման մեթոդիկան դպրոցում, Երևան, 2013։

3․ Մալոյան Ա․Հայոց պատմություն, 8-9, Ուսուցչի ձեռնարկ, Երևան, 2013։

4․ Պատմություն, հանրակրթական ավագ դպրոցի չափորոշիչ և ծրագիր, Երևան, 2009։